Filgħodu kmieni, mas-sebħ, jibda t-tiddin tas-serduq. Fil-viċinanzi hawn bosta nies irabbu t-tiġieġu bħalna għandhom xi serduq. Dawn l-imniefaħ ta' sriedaq qishom jiftiehmu. Jibda jidden wieħed, u l-oħrajn, wara xulxin jiddnu wkoll. Speċi ta' kantaliena jew litanija li jibdieha wieħed u jkompli l-ieħor, bit-tiddina tmur 'il bogħod u terġa' tersaq fil-qrib qisha mewġa. Idumu biex jieqfu. Aktar tard mal-jum, it-tiġieġ jibdew iqaqu. Huma ma jagħmlux dan għalxejn, iżda bi twissija li jkunu biedu bajda. Meta nkun id-dar, noħroġ niġri fit-terrazzin u niġborha sħuna sħuna minn taħtha, għax inkella, ġieli jnaqqruha b'munqarhom. It-tiġieġ tagħna jbidu jum iva u jum le. Il-lum, in-nanna qiegħda miegħi fit-terrazzin meta tiġieġa minnhom tibda tqaqi. Ingerrixha u minn taħtha noħroġbajda ta' lewn kannella, li għadha kif biedet. Din il-kwalità ta' bajd inħobbha wisq. In-nanna taf b'dan u għalhekk araha ttaqqabhieli rqiq mit-truf u tagħtihieli. Drajt nagħmilha ma' xufftejja u niġbed nifs qawwi 'l ġewwa. Il-bajda friska u sħuna tinżel għasel. Iżda b'dan il-mod ma noħodhiex kuljum. Mat-tużżana tiġieġ li għandna, hawn waħda li dejjem toqgħod b'żaqqha fl-art. Kultant naħsibha bla saqajn. In-nanna spiss tirrepetili biex ma ngerrixhiex, għax dik hi qroqqa. U allura nħalliha f'postha. Minn filgħodu sa tard filgħaxija tibqa' fl-istess qagħda. Issa qed tibgħatni nixtri t-tiben. Qattgħa mhux ħażin. Dawn l-aħħar erbat ijiem qed niġbru l-bajd kollu li jbidu t-tiġieġu n-nanna tistivah f'kaxxa tal-kartun taż-żraben. Fil-kamra ta' ġewwa, li tmiss mat-terrazzin tridni ndaħħal banju taż-żingu. Fih nagħmlu t-tiben u n-nanna tnewwilli l-isbaħ tlittax-il bajda milli ġemmgħat fil-kaxxa, biex inqiegħdu fuqu, fin-nofs tal-banju u f'ċirku tond maġenb xulxin. Meta nlesti kollox immur fil-gallinar, nerfa'lill-qroqqa u ndaħħalha ġewwa fuq il-bajd tal-banju. Kemm toqgħod kwieta! Kull filgħodu kmieni nqum nagħmlilha l-ilma, il-qamħirrum u tagħsida ħobż imxarrab bin-nuħħala rqiqa li nixtri kull ġimgħa mill-Marsa. Kemm hi ħelwa l-qroqqa. Qisha tintebaħ xħin inlestilha l-ikel, u dritta dritta tqum, tistira u toħroġ mill-banju. Ma titlifx wisq ħin biex tiekol, tixrob u tħammeġ. Imbagħad iddur dawra mal-banju biex tara mnejn għandha taqbeż lura, u terġa' tinxteħet fuq il-bajd, biex iżżommu sħun u aktar tard tfaqqsu. Jum wara ieħor itir bħal ħolma. Il-lum is-Sibt, m'għandiex skola u għal waqt twil noqgħod bilqiegħda fuq banketta ċkejkna nitkellem mal-qroqqa, mingħajr ma tweġibni. Ħin bla waqt nisma' bħal ċekċika rqiqa. Qoxra ta' bajda tinqasam, u ftit ftit jinqasmu kollha. Biex nara lill-flieles li għadhom kemm twieldu, nipprova nerġa' nagħti l-ikel lill-qroqqa. Iżda din ma tqumx malajr. Fiha qisu għandha arloġġ, li jikkmandaha kull xħin imissha toħroġ mill-banju. Iżda fl-aħħar qed jirnexxili narahom. Ċkejknin ċkejknin, ixenglu rashom 'l hemm u 'l hawn, 'il fuq u 'l isfel. Fil-kobor, forsi huma żewġ pulzieri kollox u lewnhom hu isfar ċar. Mhumiex bħat-tiġieġa, għax m'għad m'għandhomx rix. In-nanna tgħidli li hi tqiegħed 13-il bajda biex jekk xi wieħed ma jitwilidx jew imut, ikollha tużżana. Għalkemm il-flieles ifaqqsu, xorta jridu s-sħana biex jikbru, u l-qroqqa ma tħallihomx wisq mikxufin għax kif tiekol u tixrob terġa' titla' fuqhom. Jien ġieli ngħattihom b'kollox għal matul il-lejl. F'din il-kamra, lill-flieles inħalluhom sakemm jibdew joħorġu mill-banju weħidhom. Imbagħad nagħmluhom f'gallinar għalihom. Meta jitfarfru ftit sew, fihom gost. U meta jibdew ibidu, aktar u aktar! Madankollu, għal mal-ikel xorta nixtru l-bajd mingħand Salvu. Tat-tiġieġ tagħna nużawh meta nkunu rridu l-frisk tabilħaqq.
Il-qroqqa u l-flieles